钦定古今图书集成/明伦汇编/皇极典/第001卷 > 礼记 > 《文王世子》
## 钦定古今图书集成/明伦汇编/皇极典/第001卷 > 礼记 > 《文王世子》

君之于世子也，亲则父也，尊则君也。有父之亲，有君
之尊，然后兼天下而有之。是故，“养世子”不可不慎也。

〈大全〉临川吴氏曰：“兼天下而有之，谓有父之亲，有君之尊也。”

世子齿于学，国人观之，曰：“将君我，而与我齿让，何也？”
曰：“有父在则礼然。”然而众知父子之道矣。其二曰：“将
君我，而与我齿让，何也？”曰：“有君在则礼然。”然而众著
于君臣之义也。故父在斯为子，君在斯谓之臣。居子
与臣之节，所以尊君亲亲也。故学之为父子焉，学之
为君臣焉，父子君臣之道得，而国治。